Moꞌkaron Simosu jopotorykon ꞌwa Jerusalem wyino Tamusi pokonokon emokyꞌsan ipyitorykon maro Johanes ꞌwa ero wara aturupo:
“Noky ko amoro man?”
Irombo Johanes ꞌwa oty amyikapoꞌpo.
Oty anipyiꞌmeꞌtoꞌpa ejukuꞌsan iꞌwa.
Ikaꞌpo imero iꞌwaine:
“Moꞌko Mesias kapyn awu wa.”
Iwoturupoꞌsan iꞌwa:
“Noky ko iro ke amoro man?
Elia?”
Ikaꞌpo iꞌwaine:
“Uwa,
inoro kapyn awu wa.”
Ikaꞌsan:
“Moꞌko Tamusi auran ukuꞌponen kaꞌtu amoro man?”
Ikaꞌpo ejuꞌtoꞌkoꞌme:
“Uwa.”
Irombo ikaꞌsan iꞌwa:
“Noky ꞌne ko iro ke amoro man?
Okariꞌko,
naꞌna nekarityꞌse me moꞌkaron tomoꞌnamonymbo ꞌwa.
Oꞌto ko mykanon aseke apoko?”
Ikaꞌpo:
“Moꞌko ero wara moro iponomyn woꞌi ta koꞌtatoto awu wa:
‘Sapatoro moꞌko Jopoto emary ytoko.’ ”
Moꞌko Tamusi auran ukuꞌponenymbo Jesaja auranymbo moro man.
Moꞌkaron apojomaꞌsan raꞌna amykon Farise enapa kynatokon.
Moꞌkaron woturupoꞌsan ro iꞌwa.
Ikaꞌsan:
“Oꞌtonoꞌme ko iro ke kariꞌna metykanon,
moꞌko Mesias me kapyn,
moꞌko Elia me kapyn,
moꞌko Tamusi auran ukuꞌponen me kapyn enapa awairy seꞌme?”
Johanes wykaꞌpo ejuꞌtoꞌkoꞌme:
“Awu tuna ke kariꞌna setykaje.
Amy te man araꞌnaine anukutyꞌtorykon,
moꞌko ywenaꞌpo ta oꞌtoto.
Moꞌko sapatory etandy ymbokary pairo supija.”
Moro wara ꞌkuru iweꞌiꞌpo moro Betania po,
moro tuna Jordan kopose me,
moro Johanes ꞌwa kariꞌna etykatopombo po.
Irombo koroꞌpo tyꞌwa moꞌko Jesus wopyry eneꞌpo iꞌwa.
Irombo ikaꞌpo:
“Enetoko moꞌky moꞌko Tamusi kapararyꞌmembo,
moꞌko yjaꞌwan me ero nono weꞌiꞌpo kanen.
Moꞌko ro moꞌko ero wara ynekarityꞌpo:
‘Ywenaꞌpo ta amy ykoꞌpo poto me aitoto wokyry kynoꞌsan.’
Ywairy uwaporo irombo mondo terapa tywaije man.
Awu enapa anukutyꞌpa wakon.
Moꞌkaron Israel pajanymbo ꞌwa iwonepotoꞌme te wopyi tuna ke kariꞌna etyka.”
Johanes ꞌwa oty amyikapoꞌpo.
Ikaꞌpo:
“Moꞌko Tamusi aꞌkary wonyꞌtory senei akukuwa eneke kapu wyino ituꞌponaka.
Irombo ituꞌpo ro neꞌi.
Awu enapa anukutyꞌpa wakon.
Moꞌko tuna ke kariꞌna etyka yjemoꞌnenymbo te kyngan yꞌwa:
‘Moꞌko Tamusi aꞌkary wonyꞌtory menetake amy kariꞌna tuꞌponaka.
Irombo ituꞌpo iwairy menetake.
Moꞌko ro,
moꞌko Tamusi aꞌkary ke kariꞌna etykanen moꞌko man.’
Senei ro.
Moꞌko Tamusi ymuru me moꞌko wairy samyikapoja.”